CELEX: 32017D2181
Language: bg
Date: 2017-11-21 00:00:00
Title: Решение за изпълнение (ЕС) 2017/2181 на Комисията от 21 ноември 2017 година за изменение на Решение за изпълнение (ЕС) 2016/1918 относно някои предпазни мерки по отношение на болестта хронично линеене (нотифицирано под номер С(2017) 7661) (Текст от значение за ЕИП. )

23.11.2017   
            
            
               BG
            
            
               Официален вестник на Европейския съюз
            
            
               L 307/58
            
         РЕШЕНИЕ ЗА ИЗПЪЛНЕНИЕ (ЕС) 2017/2181 НА КОМИСИЯТА
   от 21 ноември 2017 година
   за изменение на Решение за изпълнение (ЕС) 2016/1918 относно някои предпазни мерки по отношение на болестта хронично линеене
   
      
         (нотифицирано под номер С(2017) 7661)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 4, параграф 2 от него,
   като има предвид, че:
   
               (1)
            
            
               С Регламент (ЕО) № 999/2001 се установяват правила за превенция, контрол и ликвидиране на трансмисивни спонгиформни енцефалопатии (ТСЕ) в Съюза. Той се прилага за производството и пускането на пазара на живи животни и продукти от животински произход, а в някои конкретни случаи — и за износа им. В него се предвиждат, наред с другото, и програми за мониторинг на определени ТСЕ, както и приемането на предпазни мерки в случай на поява на огнища на ТСЕ.
            
         
               (2)
            
            
               С Решение за изпълнение (ЕС) 2016/1918 на Комисията (2) се определят временни предпазни мерки по отношение на болестта хронично линеене (БХЛ). То бе прието след установяването през 2016 г. на пет случая на БХЛ при животни от семейство еленови в Норвегия. Тогава за пръв път БХЛ бе установена в Европа, като това бе и първият случай в света на поява на болестта при северни елени в естествени условия. БХЛ е инфекциозно заболяване и в случай на поява на огнище на тази болест съществува потенциален риск тя да обхване и други популации животни от семейство еленови и други региони, включително територията на други държави — членки на Съюза, и на държави от Европейската асоциация за свободна търговия, членки на Европейското икономическо пространство (членуващи в ЕИП държави от ЕАСТ).
            
         
               (3)
            
            
               На 2 декември 2016 г. Европейският орган за безопасност на храните (ЕОБХ) прие научно становище относно БХЛ при животните от семейство еленови („становището на ЕОБХ“) (3). В становището на ЕОБХ се препоръчва изпълнението на тригодишна програма за наблюдение на БХЛ при животните от семейство еленови в Естония, Исландия, Латвия, Литва, Норвегия, Полша, Финландия, Швеция, които са държавите членки и членуващите в ЕИП държави от ЕАСТ, притежаващи популация от северни елени и/или лосове. В становището на ЕОБХ се подчертава, че тригодишната програма за мониторинг на БХЛ следва да има за цел да се потвърди или отхвърли наличието на БХЛ в държави, в които никога не е била установявана тази болест, и в държави, в които БХЛ е била установявана, с оглед оценка на заболеваемостта и географското разпространение на БХЛ. Към днешна дата БХЛ не е установявана в Съюза, а що се отнася до членуващите в ЕИП държави от ЕАСТ, тя е установявана само в Норвегия.
            
         
               (4)
            
            
               След приемането на становището на ЕОБХ, с Регламент (ЕС) 2017/1972 на Комисията (4) бе изменено приложение III към Регламент (ЕО) № 999/2001, за да се предвиди тригодишна програма за мониторинг на БХЛ при животните от семейство еленови в определени държави членки и членуващи в ЕИП държави от ЕАСТ, притежаващи популации от животни от семейство еленови, които е възможно да са били изложени на БХЛ, като тази програма ще обхване периода от 1 януари 2018 г. до 31 декември 2020 г. (тригодишната програма за мониторинг на БХЛ). Целта на тригодишната програма за мониторинг на БХЛ е да се получи ясна картина за епидемиологичната обстановка по отношение на БХЛ при животните от семейство еленови в Европа.
            
         
               (5)
            
            
               Между януари и септември 2017 г. Норвегия уведоми Комисията и държавите членки чрез подаване в електронен формат, в съответствие с посоченото в част I.Б от глава Б на приложение III към Регламент (ЕО) № 999/2001, на информация за установени три нови случая на БХЛ при диви северни елени, в допълнение към петте случая на БХЛ, установени през 2016 г. в Норвегия при диви северни елени и диви лосове.
            
         
               (6)
            
            
               В становището на ЕОБХ също така се подчертава, че използването на примамки с естествена урина от животни от семейство еленови увеличава вероятността за въвеждане на БХЛ в Съюза, и се препоръчва да се предприемат мерки с цел да се намали вероятността за въвеждането ѝ посредством такива примамки. Инфекциозността на БХЛ присъства в урината, което е фактор за предаване и разпространение на БХЛ. Под формата на ловни примамки урината с произход от заразени животни от семейство еленови следователно може да доведе до разпространение на заразата в райони, в които дотогава не е присъствала БХЛ. Поради това в становището на ЕОБХ се препоръчва да се прекрати използването на ловни примамки с урина от животни от семейство еленови.
            
         
               (7)
            
            
               Предвид препоръките в становището на ЕОБХ е целесъобразно в обхвата на предпазните мерки, предвидени в Решение за изпълнение (ЕС) 2016/1918, да се включат и ловните примамки с урина от животни от семейство еленови, като се забрани вносът в Съюза на ловни примамки с урина от животни от семейство еленови от трети държави, въвеждането в Съюза на пратки с ловни примамки с урина, получена от животни от семейство еленови с произход от Норвегия, а също и производството, пускането на пазара и употребата на ловни примамки с урина от животни от семейство еленови с произход от районите от Швеция и Финландия, посочени в приложението към Решение за изпълнение (ЕС) 2016/1918.
            
         
               (8)
            
            
               Освен това, предвид установените нови случаи на БХЛ в Норвегия и в очакване на резултата от тригодишната програма за мониторинг на БХЛ, следва да бъде удължен срокът за прилагане на Решение за изпълнение (ЕС) 2016/1918. Поради това срокът за прилагане на посочения акт следва да бъде удължен до 31 декември 2020 г.
            
         
               (9)
            
            
               Също така е необходимо да се измени приложението към Решение за изпълнение (ЕС) 2016/1918 с оглед на внесените с настоящото решение изменения в членовете на този акт.
            
         
               (10)
            
            
               Поради това Решение за изпълнение (ЕС) 2016/1918 следва да бъде съответно изменено.
            
         
               (11)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Решение за изпълнение (ЕС) 2016/1918 се изменя, както следва:
   
               1)
            
            
               Вмъква се следният член 3а:
               „Член 3а
               1.   Забранява се вносът в Съюза от трети държави на пратки с ловни примамки с урина от животни от семейство еленови.
               2.   Забранява се движението в Съюза на пратки с ловни примамки с урина, получена от животни от семейство еленови с произход от Норвегия.
               3.   Забранява се производството, пускането на пазара и употребата на ловни примамки с урина от животни от семейство еленови с произход от районите, посочени в приложението.“
            
         
               2)
            
            
               В член 4 датата „31 декември 2017 г.“ се заменя с датата „31 декември 2020 г.“
            
         
               3)
            
            
               Приложението се заменя с текста на приложението към настоящото решение.
            
         Член 2
   Адресати на настоящото решение са държавите членки.
   
      Съставено в Брюксел на 21 ноември 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 147, 31.5.2001 г., стр. 1.
   
      (2)  Решение за изпълнение (ЕС) 2016/1918 на Комисията от 28 октомври 2016 г. относно някои предпазни мерки по отношение на болестта хронично линеене (ОВ L 296, 1.11.2016 г., стр. 21).
   
      (3)  Научно становище относно болестта хронично линеене (БХЛ) при животните от семейство еленови, The EFSA Journal (Бюлетин на ЕОБХ) (2017); 15(1):46.
   
      (4)  Регламент (ЕС) 2017/1972 на Комисията от 30 октомври 2017 г. за изменение на приложения I и III към Регламент (ЕО) № 999/2001 на Европейския парламент и на Съвета относно програма за наблюдение на болестта хронично линеене при животните от семейство еленови в Естония, Латвия, Литва, Полша, Финландия и Швеция и за отмяна на Решение 2007/182/ЕО на Комисията (ОВ L 281, 31.10.2017 г., стр. 14).
   
      ПРИЛОЖЕНИЕ
      „
            ПРИЛОЖЕНИЕ
            1.   Районите в Швеция, посочени в член 2, параграф 2, букви а) и д), член 3, параграфи 1, 2 и 4 и член 3а, параграф 3
            
            
                        —
                     
                     
                        област Norrbotten,
                     
                  
                        —
                     
                     
                        област Västerbotten,
                     
                  
                        —
                     
                     
                        област Jämtland,
                     
                  
                        —
                     
                     
                        област Västernorrland,
                     
                  
                        —
                     
                     
                        община Älvdalen в област Dalarna,
                     
                  
                        —
                     
                     
                        общини Nordanstig, Hudiksvall и Söderhamn в област Gävleborg.
                     
                  2.   Районите във Финландия, посочени в член 2, параграф 2, буква б), член 3, параграфи 1, 3 и 4 и член 3а, параграф 3
            
            
                        —
                     
                     
                        районът, разположен между норвежко-финландската граница и оградата, която възпрепятства движението на северни елени между двете държави.
                     
                  “